
R E P U B L I K A   H R V A T S K A

R J E Š E NJ E   


	Trgovački sud u Varaždinu, po sutkinji toga suda Meliti Poljanec Bubaš, u stečajnom  predmetu povodom prijedloga predlagatelja Republike Hrvatske, Ministarstvo financija, Porezna uprava, Područni ured Varaždin, zastupan po Županijskom državnom odvjetništvu u Varaždinu, za pokretanje stečajnog postupka nad dužnikom ARMADANO DI CAPO j.d.o.o., Varaždin, Trg Matije Gupca 21, OIB: 42908827715, dana 25. rujna 2018.        

r i j e š i o  j e


	I/ Privremenim stečajnim upraviteljem dužnika imenuje se Miroslav Lovreković, iz Križevci, Krunoslava Heruca 81, OIB: 99461552363.

	II/ Zabranjuje se raspolaganje imovinom dužnika bez prethodne suglasnosti stečajnog upravitelja do donošenja odluke o prijedlogu za otvaranje stečajnog postupka.

III/ Privremeni stečajni upravitelj će ispitati i dostaviti sudu izvješće o stanju imovine stečajnog dužnika i stečajne mase te mogu li se imovinom dužnika pokriti troškovi stečajnog postupka, u roku od 30 dana od primitka ovog rješenja. 

IV/ Privremeni stečajni upravitelj ovlašten je stupiti u poslovne prostorije stečajnog dužnika te tamo provesti potrebne radnje. Stečajni dužnik po ovlaštenoj osobi dužan je privremenom stečajnom upravitelju dopustiti i omogućiti uvid u poslovne knjige i poslovnu dokumentaciju dužnika. Protiv dužnika odnosno članova njegova tijela mogu se radi pribavljanja obavijesti i podataka primijeniti mjere prisile iz čl. 178. u vezi čl. 216. Stečajnog zakona (Narodne novine broj 71/15, dalje SZ). 


Obrazloženje

	Financijska agencija je dana 7. veljače 2018. podnijela zahtjev za pokretanje skraćenog stečajnog postupka nad dužnikom navedenim u izreci, pa kako su za to bile ispunjene pretpostavke iz čl. 428. Stečajnog zakona (''Narodne novine'' broj 71/15 - dalje SZ-a), sud je, primjenom čl. 430. SZ-a, objavio oglas na e-oglasnoj ploči suda, u kojem je zatražio od osobe ovlaštene za zastupanje da u roku od petnaest dana podnese sudu javnobilježnički ovjerovljeni prokazni popis imovine i obveza dužnika na propisanom obrascu i kojim je pozvao vjerovnike da najkasnije u roku od četrdeset pet dana od objave oglasa predlože otvaranje stečajnoga postupka.

	Budući da je predlagatelj Republika Hrvatska, Ministarstvo financija – Porezna uprava Područni ured sjeverna Hrvatska, u određenom roku predložila otvaranje stečajnoga postupka, sud je primjenom čl. 433. SZ-a rješenjem ovog suda poslovni broj St-52/2018-5 od 27. veljače 2018. obustavio skraćeni stečajni postupak te je Rješenjem broj St-116/2018-2 od 11. travnja 2018. pokrenuo prethodni postupak radi utvrđivanja uvjeta za otvaranje stečajnog postupka.

Kako tijekom postupka sud nije mogao utvrditi sadržaj i vrijednost imovine stečajnog dužnika, to je sud imenovao privremenog stečajnog upravitelja ocijenivši da je isto potrebno radi utvrđenja financijsko gospodarskog stanja društva dužnika, te financijskih obveza istog, a također i kako bi se spriječilo da do otvaranja stečajnog postupka ne nastupe takve promjene imovinskog položaja dužnika koje bi za vjerovnike mogle biti nepovoljne.

 Stoga temeljem čl. 118. st.2.1  SZ-a odlučio kao u izreci. 


U Varaždinu 25. rujna 2018.   

Sutkinja

Melita Poljanec Bubaš, v.r.

Za točnost otpravka-ovlašteni službenik: 

 									
Uputa o pravnom lijeku: 
Protiv ovoga rješenja dopuštena je žalba koja se podnosi pisanim putem u četiri primjerka u roku od osam dana od isteka osmog dana od objave na mrežnoj stranici e-Oglasna ploča sudova. Žalba se podnosi putem ovog suda, a o žalbi odlučuje Visoki trgovački sud Republike Hrvatske u Zagrebu.


DNA:
- Privremeni stečajni upravitelj Miroslav Lovreković, Križevci, Krunoslava Heruca 81
- Županijsko državno odvjetništvo u Varaždinu, Građansko-upravni odjel
- E-oglasna ploča suda
- Sudski registar ovog suda radi zabilježbe

